Luca Toni

**Luca Toni** (lindur më 26 maj 1977) është një ish futbollist profesionist italian i cili luante si sulmues. Toni ishte një sulmues i dalluar i cili shënoi mbi 300 gola në karrierën e tij, duke e bërë atë një nga pesë golashënuesit më të mirë italianë në histori. Ai konsiderohet si një nga sulmuesit më të mirë të gjeneratës së tij.

Toni ka një karrierë të larmishme, duke luajtur me 13 klube në Itali. Ai gjithashtu pati një përvojë tre-vjeçare me Bayernin në Gjermani dhe një përvojë disa mujore në Emiratet e Bashkuara Arabe me Al Nasr. Pavarësisht se pati një nisje karriere të ngadaltë, duke ndryshuar disa klube, Toni filloi të dallohej në sezonin 2003–04, ku ai shënoi 30 gola me Palermon, duke e ndihmuar të ngjitej në Serie A; në sezonin e rradhës, ai shënoi 20 gola dhe ndihmoi ekipin të kualifikohej në kompeticionet evropiane. Pas dy sezoneve të një niveli të lartë te Fiorentina, Toni firmosi me Bayern München, duke fituar të tre titujt në Gjermani në sezonin e tij të parë, ku ai regjistroi 39 gola në të gjitha kompeticionet. Gjatë sezonit të tij të tretë, marrëdhënja e tij me trajnerin u prish dhe ai u dërgua te ekipi rezervë. Në janar 2010, Toni u huazua te Roma kurse në vitet e ardhshme luajti me ekipe si Genoa dhe Juventusi. Në vitin 2012, ai firmosi me Al Nasr përpara se të rikthehej te Fiorentina për sezonin 2012–13. Përvoja e tij e fundit në karrierë ishte qëndrimi tre-vjeçar te Verona, me të cilën shënoi 51 gola si dhe shërbeu si kapiten.

## Karriera me klube
### Fillimet
Toni e nisi karrierën e tij si futbollist me Officine Meccaniche Frignanesi, me të cilën luajti në sezonin 1990–91. Në moshën 13 vjeç, ai u bë pjesë e akademisë së Modenës që kishte si trajner brazilianin Chinesinho. Toni bëri debutimin e tij me ekipin e parë më 19 mars 1995 në barazimin 1–1 kundër Alessandisë në Serie C1. Ai e mbylli sezonin 1994–95 me shtatë ndeshje dhe dy gola, që erdhën në barazimin 2–2 kundër Fiorenzuolës. Toni mori pjesë gjithashtu në dy ndeshjet play-off kundër Masseses (0–2 në Modena dhe 2–2 në Massa, ku ai shënoi një nga golat), duke mos arritur të shmangte rënien nga kategoria, e cila megjithatë u anulua pas përjashtimit të Crevalcores. Në sezonin 1995–96, Toni e fitoi vendin si titullar në formacion dhe regjistroi 5 gola.

Në sezonin 1996–97, Toni u transferua te Empoli në Serie B. Gjatë këtij sezoni, ai u aktivizua në vetëm tre ndeshje dhe shënoi një gol në barazimin 1–1 kundër Ravennës. Empoli arriti të ngjitej në Serie A me Luciano Spallettin si trajner.

Pasi u la i lirë nga Empoli, Gjatë sezonit të tij të vetëm në klub, Toni shënoi vetëm dy gola në 26 ndeshje dhe nuk u pa asnjëherë si titullar nga trajneri Alberto Cavasin. Pas përfundimit të një sezoni zhgënjyes, ai mendoi të tërheqjen nga futbolli në moshën 21 vjeç.

Në vitin 1998, Toni u transferua te Lodigiani në Serie C1 në formulën e bashkëpronësisë. Ai u kërkua nga drejtori sportiv Rinaldo Sagramola dhe shënoi 15 gola në 31 ndeshje në kampionat në sezonin 1998–99. Sezoni i tij pozitiv bëri që Empoli të blinte gjysmën tjetër të kartonit të tij për 600 milion lira. Shpejt pas kësaj, Toni u shit te Treviso në Serie B dhe u dallua gjatë sezonit të tij të vetëm në klub, duke shënuar 15 gola në 35 ndeshje.

### Vicenza
Paraqitjet e tij të mira në Serie B bënë që ai të transferohej te ekipi i sapongjitur në Serie A, Vicenza, me kërkesë të drejtorit sportiv Sagramola, i cili gjithashtu i ishte bashkuar *Bardhekuqve*. Me ekipin lombard, të drejtuar nga trajneri Carlo Mazzone, Toni u aktivizua në dy sezone, duke u dalluar në sezonin e parë me 13 gola. Megjithatë, sezoni i dytë u kushtëzua nga një dëmtim i gjatë dhe vetëm dy gola të shënuar. Gjatë qëndrimit të tij në klub, ai luajti me lojtarë si Roberto Baggio dhe Pep Guardiola, duke shënuar 15 gola në 44 ndeshje.

### Palermo
Në korrik 2003, Toni, tashmë 26 vjeç, pranoi të firmoste me Palermon në Serie B, me kushtin që ekipi të luftonte për ngjitjen një elitë. Gjatë sezonit 2003–04 ai shënoi 30 gola në 45 ndeshje, duke u shpallur golashënuesi më i mirë i kampionatit. Falë golave të tij, Palermo u rendit në vendin e parë me 83 pikë dhe u ngjit në Serie A për sezonin e ri.

Toni vazhdoi të ishte protagonist edhe në sezonin e ardhshëm, duke shënuar 20 gola të cilët ishin vendimtar për Palermon që e mbylli kampionatin në vendin e 6të, duke u kualifikuar në Kupën UEFA.

### Fiorentina
Toni u transferua te Fiorentina në verën e vitit 2005 për 10 milion €. Transferimi i tij shkaktoi polemika te tifozët e Palermos, të cilët e quajtën tradhëtar. Ai bëri debutimin e tij me ekipin më 27 gusht në fitoren 2–1 kundër Sampdorias, duke shënuar me penallti. Në janar 2006, ai u zgjodh si sportisti i vitit nga gazeta *Telegatto*.

Toni e mbylli sezonin me 31 gola, duke u shpallur golashënuesi më i mirë i kampionatit. Ai u bë lojtari i parë në Serie A pas 50 vitesh që shënote 30 ose më shumë gola në një sezon si dhe u bë lojtari i parë italian që fitoi çmimin Këpuca e Artë Evropiane. Toni gjithashtu u bë lojtari me më shumë gola në një sezon i Fiorentinës, duke thyer rekordin e Kurt Hamrin dhe Gabriel Batistutës, të cilët të dy kishin shënuar nga 26 gola.

Fiorentina e mbylli sezonin në vendin e katërt me 74 pikë, por pas ngjarjeve të *Calciopolit* klubi u ndëshkua me heqjen e 30 pikëve. Gjatë verës së vitit 2006, Toni shprehu dëshirën për t'u larguar nga klubi por në fund u bind të qëndronte nga presidenti Andrea Della Valle. Sezoni 2006–07 i Tonit u karakterizua nga problemet fizike, por ai arriti të shënonte 16 gola në 29 ndeshje. Në përfundim të sezonit, ai u lejua të largohej pasi i premtoi presidentit Della Valle se nuk do të firmoste me asnjë klub rival në Itali.

## Referime